Икенсе әйләнеште йәштәр сәмле башланы — һикерә торҙолар, бер-береһенекен генә түгел, үҙҙәренең тәүге һөҙөмтәләрен дә яҡшырта барҙылар. Иң шәбе күпме, тип һораны Сәғит үҙ сираты еткәс. Таҡтанан баяғыса ун биш-егерме метр алыҫлыҡҡа барып баҫҡас күккә ҡарап алды, кәүҙәһен һелкетте, унан ҡапыл урынынан ҡубып йүгереп китте лә үргә атылды. Был юлы алыҫ осасағы таҡтанан атылыуынан уҡ күренеп тора ине: соҡорҙоң иң ситенә барып төштө! Үлсәп ҡарағайнылар алты метр ҡырҡ туғыҙ сантиметр! Теге физкультура уҡытыусыһынан теүәл ярты метрға йырағыраҡ. Тамашасылар геү итеп ҡалды, ҡайһылары ышанмай барып та ҡараны хатта. Рәхмәтулла ҡарт сәбәкәйләп ебәрҙе. Кемдер, ысынлап та, бәләкәйерәк ҡаҙылған икән шул соҡорҙары тигәс, Сәғит судъяға барып, күрәһең бит, аяҡты саҡ һындырманым, киләһе йылға бер метрға оҙонораҡ итеп ҡаҙығыҙ, тип әйтеп китте.